Зайздросны дзядзька  
*Беларуская народная казка  
ў апрацоўцы Алеся Якімовіча*

Жылі два мужыкі: адзін бедны, другі багаты. Бедны, паміраючы, сказаў сынам:

— Глядзіце на дзядзьку: што ён будзе рабіць, тое рабіце і вы.

Так сыны і рабілі, як бацька навучыў.

Добра сталі жыць браты. А дзядзька аж чарнее ад зайздрасці: гэтак, чаго добрага, пляменнічкі стануць багацейшыя за яго!

Пайшоў аднаго разу да дзядзькі меншы брат даведацца, што ён заўтра будзе рабіць. А дзядзька і кажа:

— Буду двор каля хлявоў капаць… Вярнуўся брат і расказаў старэйшаму, што іх дзядзька збіраецца рабіць.

— Добра, — кажа брат, — будзем і мы двор капаць.

Капнулі браты разоў колькі і знайшлі цудоўны камень — блішчыць, як сонца!

Пакруцілі хлопцы камень у руках — не ведаюць, што гэта такое.

— Занясём яго, бадай, пану, — кажа старэйшы брат. — Можа, ён ведае.

Узяў пан камень і даў хлопцам за яго цэлы воз збажыны.

Зажылі цяпер браты яшчэ лепш, чым раней. А дзядзьку яшчэ большая зайздрасць грызе.

— Скажыце, — пытаецца ён у хлопцаў, — чым гэта вы дагадзілі пану, што ён вам гэтулькі збажыны не пашкадаваў?

— А нічым асаблівым, — кажа старэйшы брат. — Даведаліся, што пан вельмі любіць на абед жаб. Ну, налавілі мы іх цэлую торбу ды прынеслі яму як падарунак. За гэта ён нас і ўзнагародзіў.

Пабег зайздросны дзядзька на балота, налавіў цэлы мех жаб і павалок пану.

— Добры дзень, панок!

— Ну, што скажаш, Кузьма? — пытаецца пан.

— Ды вось прынёс пану гасцінец[[1]](#footnote-1).

— Які гасцінец?

— Такі, як пляменнікі прыносілі. Развязаў Кузьма мех і высыпаў на панскі стол свой гасцінец…

Пан так і падскочыў разам з крэслам.

— Ах ты, нягоднік! Жартаваць з мяне надумаўся? Гэй, слугі! На стайню[[2]](#footnote-2) яго! Бізуноў яму!

1. *Гасці́нец* — падарунак (звычайна які-небудзь ласунак). [↑](#footnote-ref-1)
2. *Ста́йня* — памяшканне для коней, канюшня. [↑](#footnote-ref-2)